Den største rykkerindsats i nyere tid.

Sådan kalder Gældsstyrelsen selv et enormt fremryk mod de over en million danskere og virksomheder, som skylder penge til det offentlige.

Fra denne uge og frem til marts næste år vil 400.000 borgere og virksomheder modtage et rykkerbrev fra Gældsstyrelsen.

I brevene vil skyldnerne få at vide, at de i alt skylder det offentlige 58 milliarder kroner.

- Vi laver en rykkerindsats over noget tid nu på over 400.000 skyldnere, og vi starter op med 7.500 på dagsbasis, og derfra tager det noget tid, før alle breve er sendt ud, siger Lars Nordahl, der er direktør i Gældsstyrelsen, som er en af syv styrelser under Skatteministeriet.

Parat og ikke parat

De 400.000 borgere og virksomheder vil i brevet fra Gældsstyrelsen blive orienteret om den samlede gæld til det offentlige.

Men det er kun en del af gælden, som er såkaldt inddrivelsesparat.

Derfor vil der af brevet fremgå to beløb: Et beløb som skal betales, og et beløb som kan betales.

- Det er en stor opgave, som vi har forberedt i noget tid. Samtidig vil vi gerne ud og fortælle de skyldnere, der ikke har hørt fra os i lang tid, hvor stor en gæld de har til det offentlige og hjælpe dem med at få det beløb betalt.

Tip os: • Har du modtaget en rykker fra Gældsstyrelsen, så kontakt journalist Mathias Sommer.

Ud af gælden på 58 milliarder kroner er 30 milliarder kroner inddrivelsesparat, mens de øvrige 28 milliarder kroner fortsat ikke er afklaret gæld, fordi det tidligere inddrivelsessytem Efi har fejlbehandlet tusindvis af fordringer, som fortsat kræver manuel gennemgang.

- Vi står midt i en kæmpe oprydningsopgave i Gældsstyrelsen, hvor vi rydder op efter Efi, og der er ikke sådan et quick-fix, som kan løse det. Men vi har en forpligtelse til at gå i gang med at inddrive gælden, hvor vi tror, at borgere, der har en gæld, vil gå med livrem og seler og måske betale mere end bare den gæld, som er dækningsparat, siger Lars Nordahl.

Blandt 400.000 skyldnere er godt 30.000 virksomheder.

Penge i kassen